《同武平一员外游湖五首时武贬金坛令》
唐代·储光羲

红荷碧筱夜相鲜，皂盖兰桡浮翠筵。

舟中对舞邯郸曲，月下双弹卢女弦。

青林碧屿暗相期，缓楫挥觥欲赋诗。

借问高歌凡几转，河低月落五更时。

朝来仙阁听弦歌，暝入花亭见绮罗。

池边命酒怜风月，浦口回船惜芰荷。

朦胧竹影蔽岩扉，淡荡荷风飘舞衣。

舟寻绿水宵将半，月隐青林人未归。

花潭竹屿傍幽蹊，画楫浮空入夜溪。

芰荷覆水船难进，歌舞留人月易低。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。